ระเบียบกรมที่ดินระเบียบกรมที่ดินว่าด้วยการรับคำขอรังวัดการนัดรังวัดและการเรียกค่าใช้จ่ายในการรังวัดเฉพาะรายพ.ศ. ๒๕๔๗ โดยที่เห็นเป็นการสมควรรวบรวมและปรับปรุงเกี่ยวกับหลักเกณฑ์และวิธีการเรื่อง การรับคำขอรังวัด การนัดรังวัดและการเรียกค่าใช้จ่ายในการรังวัดเฉพาะรายทั้งนี้เพื่อให้เกิดความเหมาะสมเป็นปัจจุบันและสอดคล้องกับแนวนโยบายการปฏิรูประบบราชการอันจะส่งผลให้การบริการประชาชนในด้านการรังวัดเป็นไปอย่างมีประสิทธิภาพรวมทั้งเพื่อให้การปฏิบัติงานของเจ้าหน้าที่ดำเนินไปในแนวทางเดียวกันกรมที่ดินจึงวางระเบียบไว้ ดังต่อไปนี้ข้อ๑ ระเบียบนี้เรียกว่า ระเบียบกรมที่ดินว่าด้วยการรับคำขอรังวัด การนัดรังวัด และการเรียกค่าใช้จ่ายในการรังวัดเฉพาะรายพ.ศ. ๒๕๔๗ข้อ๒[๑]ระเบียบนี้ให้ใช้บังคับตั้งแต่วันถัดจากวันที่ประกาศในราชกิจจานุเบกษาเป็นต้นไปข้อ๓ ให้ยกเลิก(๑)หนังสือกรมที่ดิน ที่ ๖๑๓๗/๒๔๙๖ ลงวันที่ ๒ ธันวาคม ๒๔๙๖(๒)หนังสือกรมที่ดิน ที่ ๘๙๔๒/๒๔๙๙ ลงวันที่ ๒๙ พฤศจิกายน ๒๔๙๙(๓)หนังสือกรมที่ดิน ที่ มท ๐๖๑๑/ว ๔๓๒๕๕ ลงวันที่ ๓๐ ธันวาคม ๒๕๑๙(๔)ระเบียบกรมที่ดิน ว่าด้วยการควบคุมงานรังวัดในสำนักงานที่ดิน พ.ศ. ๒๕๒๓ ข้อ ๔, ข้อ ๕, ข้อ ๖, ข้อ ๗ และข้อ ๘(๕)หนังสือกรมที่ดิน ที่ มท ๐๖๑๑/ว ๑๓๖๙๗ ลงวันที่ ๒๔ มิถุนายน ๒๕๒๓(๖)หนังสือกรมที่ดิน ที่ มท ๐๖๑๑/ว ๑๖๕๖๒ ลงวันที่ ๑๕ กรกฎาคม ๒๕๒๕(๗)หนังสือกรมที่ดิน ที่ มท ๐๖๑๑/ว ๑๘๑๓๘ ลงวันที่ ๕ สิงหาคม ๒๕๒๕(๘)หนังสือกรมที่ดิน ที่ มท ๐๗๐๕/ว ๒๒๑๔๐ ลงวันที่ ๒๖ กันยายน ๒๕๒๙(๙)หนังสือกรมที่ดิน ที่ มท ๐๗๐๕/ว ๘๗๐๓ ลงวันที่ ๙ พฤษภาคม ๒๕๓๓(๑๐)หนังสือกรมที่ดิน ที่ มท ๐๗๐๖/ว ๒๙๐๒๐ ลงวันที่ ๑๓ ธันวาคม ๒๕๓๔(๑๑)หนังสือกรมที่ดิน ที่ มท ๐๖๐๖/ว ๓๑๖๑๑ ลงวันที่ ๒๗ สิงหาคม ๒๕๓๕(๑๒)หนังสือกรมที่ดิน ที่ มท ๐๖๐๖/ว ๒๗๙๙๘ ลงวันที่ ๑๐ พฤศจิกายน ๒๕๓๘(๑๓)หนังสือกรมที่ดิน ที่ มท ๐๗๐๖/ ๑๙๕๔๗ ลงวันที่ ๒๓ มิถุนายน ๒๕๔๐(๑๔)หนังสือกรมที่ดิน ที่ มท ๐๗๐๖/ว ๐๕๑๐๘ ลงวันที่ ๑๙ กุมภาพันธ์ ๒๕๔๑(๑๕)หนังสือกรมที่ดิน ที่ มท ๐๗๐๖/ว ๐๖๔๖๗ ลงวันที่ ๔ มีนาคม ๒๕๔๑(๑๖)หนังสือกรมที่ดิน ด่วนที่สุด ที่ มท ๐๗๐๖/ว ๑๗๓๙๗ ลงวันที่ ๑ มิถุนายน ๒๕๔๒(๑๗)หนังสือกรมที่ดิน ที่ มท ๐๗๐๖/ว ๒๕๖๘๙ ลงวันที่ ๒ สิงหาคม ๒๕๔๒(๑๘)หนังสือกรมที่ดิน ที่ มท ๐๗๒๖/ว ๐๑๕๓๕ ลงวันที่ ๒๒ มกราคม ๒๕๔๔(๑๙)หนังสือกรมที่ดิน ที่ มท ๐๗๒๖/ว ๑๗๘๘๓ ลงวันที่ ๒๕ กรกฎาคม ๒๕๔๔(๒๐)หนังสือกรมที่ดิน ที่ มท ๐๗๒๖/ว ๒๕๙๘๒ ลงวันที่ ๒๘ สิงหาคม ๒๕๔๕บรรดาระเบียบข้อกำหนดหรือคำสั่งอื่นใดที่กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทนข้อ๔ให้ผู้อำนวยการสำนักมาตรฐานและส่งเสริมการรังวัดเป็นผู้รักษาการตามระเบียบนี้หมวด ๑การรับคำขอรังวัด ข้อ๕ การรับคำขอประเภทรังวัดสอบเขตแบ่งแยกและรวมโฉนดที่ดิน เมื่อเจ้าหน้าที่ได้เขียนคำขอตามแบบ ท.ด. ๙หรือจัดทำบันทึกข้อตกลงตามแบบ ท.ด. ๑๖ แล้วให้ถ่ายหรือจำลองรูปแผนที่ในโฉนดที่ดินจากฉบับเจ้าของที่ดินไว้ด้านหลังคำขอโดยไม่ต้องเรียกค่าธรรมเนียมถ้าเป็นกรณีแบ่งแยกให้แสดงรูปแผนที่สังเขปของการแบ่งแยกแล้วให้ผู้ขอลงชื่อรับรองรูปแผนที่ไว้ด้วยข้อ๖ การรับคำขอประเภทออกโฉนดที่ดินก่อนรับคำขอให้เจ้าหน้าที่และผู้ขอร่วมกันชี้ระวางแผนที่โดยใช้แบบบันทึกคำชี้แจงเรื่องตรวจและชี้แผนที่ระวาง(ร.ว.๑๐) เมื่อพบที่ดินแปลงที่จะขอออกโฉนดที่ดินในระวางแผนที่แล้วให้เจ้าหน้าที่เขียนรูปแปลงที่ดินโดยประมาณรวมทั้งเขียนชื่อ ที่อยู่หรือตำแหน่งที่ดินของแปลงข้างเคียงทุกด้านถ้าที่ดินข้างเคียงไม่มีหลักฐานทางทะเบียนที่ปรากฏในสำนักงานที่ดินให้เป็นหน้าที่ของเจ้าของที่ดินเป็นผู้แจ้งชื่อและที่อยู่ของเจ้าของที่ดินข้างเคียงให้เจ้าหน้าที่ทราบการชี้ระวางแผนที่เพื่อออกโฉนดที่ดินไม่ต้องเรียกค่าธรรมเนียมข้อ๗การรับคำขอประเภทการรังวัดเกี่ยวกับหนังสือสำคัญสำหรับที่หลวงให้ทบวงการเมืองผู้มีอำนาจหน้าที่ดูแลรักษาที่ดินอันเป็นสาธารณสมบัติของแผ่นดินแสดงความประสงค์ต่ออธิบดีพร้อมด้วยหลักฐานของที่ดินแปลงนั้นโดยยื่นผ่านเจ้าพนักงานที่ดินท้องที่ข้อ๘การรับคำขอประเภทการรังวัดทำแผนที่พิพาทตามคำสั่งศาลการชี้ตำแหน่งที่ดินตามบันทึกข้อตกลงระหว่างกรมที่ดินกับหน่วยงานอื่นการรังวัดตรวจสอบที่สาธารณประโยชน์ที่ไม่มีหนังสือสำคัญสำหรับที่หลวง เป็นต้นให้ถือว่าหนังสือที่แจ้งหรือขอความร่วมมือนั้นเป็นคำขอหมวด ๒การนัดรังวัด ข้อ๙ เมื่อได้รับคำขอรังวัดแล้วให้หัวหน้าฝ่ายรังวัดหรือผู้ได้รับมอบหมายลงบัญชีรับเรื่องและนัดรังวัด (ร.ว.๑๒)พร้อมกับกำหนดเงินค่าใช้จ่าย ชื่อช่างรังวัด วัน เวลาทำการรังวัดในใบนัดรังวัด(ท.ด.๒ หรือ ท.ด.๒ ก) โดยพิจารณาจากบัญชีคุมการนัดรังวัด (ร.ว.๗๐)สำหรับสถานที่นัดพบให้เป็นไปตามความประสงค์ของผู้ขอรังวัดเมื่อนัดรังวัดให้แก่ช่างรังวัดผู้ใดให้ลงบัญชีคุมเรื่องประจำตัวช่างรังวัด(ร.ว.๗๑) ของผู้นั้นด้วยจากนั้นให้ดำเนินการเขียนวันนัดรังวัดไว้ในบัญชีรับเรื่องและนัดรังวัด (ร.ว.๑๒)บันทึกหน้าเรื่องการรังวัดที่ดิน (ท.ด.๘๒)ใบนัดรังวัดให้เขียนหมายเลขโทรศัพท์ของเจ้าของที่ดินผู้ยื่นคำขอรังวัดหมายเลขโทรศัพท์ของสำนักงานที่ดินและหมายเลขโทรศัพท์ของช่างรังวัดที่สามารถติดต่อได้โดยตรง(ถ้ามี) ทั้งฉบับที่แจกให้ผู้ขอและฉบับที่เก็บไว้ในเรื่องข้อ๑๐ การนัดรังวัดให้ปฏิบัติ ดังนี้๑๐.๑การนัดรังวัดเฉพาะรายตามปกติทั่วไป ให้นัดทำการรังวัดตามลำดับที่ของผู้ยื่นคำขอห้ามนัดรังวัดข้ามลำดับ ให้นัดเรื่องรังวัดเรียงไปตามลำดับในบัญชีคุมการนัดรังวัด(ร.ว.๗๐) ถ้าไม่สามารถทำการรังวัดได้ในวันนัด เช่นผู้ขอแจ้งว่าน้ำจะท่วมก็ให้บันทึกถ้อยคำผู้ขอไว้ตามแบบบันทึกถ้อยคำ (ท.ด.๑๖)ว่าจะให้นัดทำการรังวัดวันใด โดยให้เลือกเอาวันใดวันหนึ่งแต่ต้องไม่ก่อนวันที่ได้นัดรังวัดไว้แล้วโดยเก็บบันทึกนั้นเป็นหลักฐานรวมเรื่องไว้๑๐.๒การนัดรังวัดเฉพาะรายเป็นกรณีพิเศษโดยไม่ต้องนัดรังวัดตามลำดับคำขอ มีดังนี้๑๐.๒.๑กรณีพนักงานสอบสวนแจ้งขอความร่วมมือเพื่อให้ช่างรังวัดไปทำการรังวัดที่ดินพิพาทซึ่งมีผู้ร้องทุกข์ไว้ต่อพนักงานสอบสวนต้องให้พนักงานสอบสวนแจ้งผู้ร้องทุกข์ซึ่งเป็นเจ้าของที่ดินนำหนังสือแสดงสิทธิในที่ดินไปยื่นคำขอรังวัดสอบเขตหรือตรวจสอบเนื้อที่ตามมาตรา ๖๙ ทวิ แห่งประมวลกฎหมายที่ดิน๑๐.๒.๒กรณีที่ดินจัดสรรนิคมอุตสาหกรรม ซึ่งการนิคมอุตสาหกรรมแห่งประเทศไทยร่วมดำเนินการกับเอกชนและคณะกรรมการจัดสรรที่ดินจังหวัดได้มีมติอนุญาตให้ทำการจัดสรรที่ดินรายนั้นได้แล้ว๑๐.๒.๓กรณีการชี้ตำแหน่งที่ดินตามบันทึกข้อตกลงระหว่างกรมที่ดินกับหน่วยงานอื่น๑๐.๒.๔กรณีการรังวัดทำแผนที่พิพาทตามคำสั่งศาล๑๐.๒.๕กรณีมีความจำเป็นเร่งด่วน จะต้องขออนุมัติผู้ว่าราชการจังหวัดเป็นราย ๆ ไป ทั้งนี้ ให้คำนึงถึงการนัดรังวัดโดยทั่วไปเพื่อให้เกิดความเหมาะสมเป็นธรรมด้วยข้อ๑๑การนัดรังวัดให้ช่างรังวัดทำการรังวัดคนเดียวหลายรายในวันเดียวกันสามารถกระทำได้ถ้าที่ดินที่ขอรังวัดอยู่ในบริเวณเดียวกันหรือใกล้เคียงกันและไม่เกิดปัญหาแก่เจ้าของที่ดินหรือเจ้าของที่ดินข้างเคียงที่จะมารับรองแนวเขตที่ดินหมวด ๓การเรียกค่าใช้จ่าย(เงินมัดจำรังวัด) ข้อ๑๒ค่าใช้จ่ายในการรังวัดให้เรียกในลักษณะเหมาจ่ายตามระเบียบกระทรวงมหาดไทยว่าด้วยค่าใช้จ่ายในการรังวัดเกี่ยวกับโฉนดที่ดินหรือพิสูจน์สอบสวน หรือตรวจสอบเนื้อที่เกี่ยวกับหนังสือรับรองการทำประโยชน์ พ.ศ.๒๕๔๒ และระเบียบกรมที่ดิน ว่าด้วยการรับจ่ายเงินค่าใช้จ่าย (เงินมัดจำรังวัด)ในการรังวัดเกี่ยวกับโฉนดที่ดินหรือพิสูจน์สอบสวนหรือตรวจสอบเนื้อที่เกี่ยวกับหนังสือรับรองการทำประโยชน์ พ.ศ.๒๕๔๒ซึ่งในการเรียกค่าใช้จ่ายให้พิจารณาจากประกาศจังหวัดโดยใช้เนื้อที่แปลงที่ขอรังวัดเป็นเกณฑ์ในกรณีพื้นที่ที่ขอรังวัดมีปัญหาอุปสรรคต้องเพิ่มจำนวนวันทำการรังวัดต้องเป็นกรณีที่มีเหตุผลสมควรหรือมีความจำเป็นเท่านั้นโดยให้ฝ่ายรังวัดบันทึกถ้อยคำผู้ขอไว้เป็นหลักฐานแล้วเสนอขออนุมัติเจ้าพนักงานที่ดินจังหวัด เจ้าพนักงานที่ดินจังหวัดสาขาเจ้าพนักงานที่ดินหัวหน้าส่วนแยก หรือผู้รักษาราชการแทนในวันที่ผู้ขอยื่นคำขอพร้อมนำบันทึกดังกล่าวรวมไว้ในเรื่องด้วยข้อ๑๓ การรังวัดทำแผนที่พิพาทตามคำสั่งศาลซึ่งมิใช่ไปทำการรังวัดตามประมวลกฎหมายที่ดินให้เรียกค่าใช้จ่ายในลักษณะเหมาจ่ายโดยอนุโลมข้อ๑๔การรังวัดเกี่ยวกับที่สาธารณประโยชน์ที่มีและไม่มีหนังสือสำคัญสำหรับที่หลวงให้เรียกเก็บเงินมัดจำรังวัดได้เท่าที่จำเป็นและใช้จ่ายจริงข้อ๑๕ กรณีส่วนราชการขอให้พนักงานเจ้าหน้าที่ออกไปชี้ตำแหน่งที่ดินให้ปฏิบัติเป็นไปตามบันทึกข้อตกลงกับส่วนราชการนั้นข้อ๑๖ กรณีมีการคัดค้านการรังวัดหากมีการรังวัดใหม่ให้เรียกค่าใช้จ่ายในการรังวัดใหม่เท่าที่จำเป็นจากผู้ขอรังวัดโดยการเหมาจ่ายข้อ๑๗ การรับคำขอ การนัดพิสูจน์สอบสวนหรือตรวจสอบเนื้อที่เกี่ยวกับหนังสือรับรองการทำประโยชน์ ให้ปฏิบัติตามหมวด ๑และหมวด ๒ โดยอนุโลมข้อ๑๘ การเรียกค่าใช้จ่าย(เงินมัดจำรังวัด) ตามคำขอที่ยื่นไว้ก่อนระเบียบกรมที่ดินว่าด้วยการรับจ่ายเงินค่าใช้จ่าย (เงินมัดจำรังวัด) ในการรังวัดเกี่ยวกับโฉนดที่ดินหรือพิสูจน์สอบสวนหรือตรวจสอบเนื้อที่เกี่ยวกับหนังสือรับรองการทำประโยชน์ พ.ศ.๒๕๔๒ ใช้บังคับ ให้ถือปฏิบัติตามระเบียบนี้ประกาศ ณ วันที่ ๑๗ธันวาคม พ.ศ. ๒๕๔๗บัญญัติ จันทน์เสนะอธิบดีกรมที่ดินกฤษดายุทธ/ผู้จัดทำ๗ พฤษภาคม ๒๕๕๖วิชพงษ์/ผู้ตรวจ๙ พฤษภาคม ๒๕๕๖[๑] ราชกิจจานุเบกษาเล่ม ๑๒๒ /ตอนพิเศษ ๑๐ ง/หน้า ๑๘/๘ กุมภาพันธ์ ๒๕๔๘